Fostul preşedinte american Donald Trump a obţinut luni la Curtea de Apel din New York reducerea la 175 de milioane de dolari, de la 454 de milioane, a cauţiunii pe care trebuie s-o plătească în urma condamnării sale într-un proces civil pentru fraudă financiară.
Totuși, în ciuda eforturilor avocaților, nu a reușit să obțină amânarea procesului penal în cazul plăților pentru cumpărarea tăcerii actriţei de filme pentru adulţi Stormy Daniels. Selecția juraților în acest dosar urmează să înceapă pe 15 aprilie, moment în care Trump devine primul fost președinte american judecat penal, a notat într-o analiză CNN.
Donald Trump, împreună cu fiii săi Eric şi Don Jr., au fost acuzaţi într-un proces civil de fraudă de supraevaluarea unor active ale imperiului imobiliar Trump Organization pentru a obţine credite şi scutiri de impozite.
Ei au fost condamnaţi pe 16 februarie să plătească o amendă de 454 de milioane de dolari şi aveau termen până luni să depună o sumă echivalentă drept garanţie pe perioada judecării recursului.
Curtea de Apel din New York a redus luni această garanţie la 175 de milioane de dolari, dar cu condiţia depunerii sumei într-un termen de 10 zile. În lipsa acestei decizii, autorităţile statului New York ar fi putut luni să înceapă executarea activelor fostului preşedinte.
Trump s-a declarat mulţumit de hotărârea instanţei de luni. "Voi depune 175 de milioane de dolari cash, în obligaţiuni sau acţiuni, sau tot ce este necesar, foarte rapid, în zece zile".
În schimb, instanţa penală din Manhattan i-a respins acţiunea prin care Trump a încercat să amâne din nou, după 15 aprilie, data începerii procesului în care este acuzat că a efectuat manevre contabile în conturile Trump Organization pentru a masca o plată de 130.000 de euro pe care i-ar fi oferit-o înaintea alegerilor prezidenţiale din 2016 fostei starlete porno Stormy Daniels pentru ca aceasta să păstreze tăcerea asupra unei relaţii pe care ei ar fi avut-o în 2006.
Iniţial, acest proces ar fi trebuit să înceapă luni şi a fost deja amânat, iar judecătorul Juan Merchan a refuzat acum orice nouă amânare.
"Este o rușine și, evident, vom face apel. Dar acesta este un caz pur de intimidare a alegătorilor și de interferență în alegeri, iar acest lucru nu ar trebui să fie permis", a spus Trump care a denunțase din nou "o vânătoare de vrăjitoare şi o farsă" la intrarea în sala de audieri a tribunalului din Manhattan.
Prin recursuri succesive, el încearcă să amâne cât mai mult procesele, măcar până trec alegerile din 5 noiembrie.
Inculpat în patru dosare şi deja condamnat la amenzi grele în două procese civile, Trump le consideră pe toate orchestrate politic împotriva lui de către democraţii actualului preşedinte Joe Biden,